**Sfântul Gheorghe și balaurul**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când a lovit Sfântul Gheorghe

Balaurul nu era încă seară

A mai trecut mult timp

După aceea până-a amurgit

Şi balaurul tot n-a murit

Şi a mai mişcat din coadă

Până la asfințitul soarelui

Şi a însângerat pământul

Și văzduhul până la orizont

Și s-a umplut marea roșie

De atâta vărsare de sânge.

Și de durere s-a încolăcit

Balaurul în jurul fructului

Oprit din grădina edenului

Și s-a întins ca o umbră

Până a ajuns să-și muște

Din propria coadă în partea

Cealaltă nevăzută a lumii.

Dar deși rănit și în agonie

Balaurul tot nu a murit

Și a mai mișcat din coadă

Şi s-a răsucit ca o frânghie

Pe un ghem de umbră

Și a clătinat pământul

Luna și stelele de pe cer

Precum furtuna pântecul

Unei corăbii în naufragiu.

Când se va însera mai bine

Balaurul își va da în sfârșit

Duhul și-i va înghiți pământul

Măruntaiele înmormântându-le

Sub lespezile întunericului.

Dimineața când se vor ivi zorile

Dacă va mai fi ca balaurului

Să-i mai crească alte șapte capete

Ori dacă ar fi să se reîntrupeze

Ucide-l dintr-o singură lovitură

Odată pentru totdeauna

Sfinte mare mucenic Gheorghe

Să nu ne mai tulbure nouă

Încă două mii de ani inimile.